মূলত অনলাইনে ভিডিও রেকর্ডিংয়ের মাধ্যমে ইঞ্জিনীয়ারিংয়ের ছাত্রছাত্রীদের ক্লাস করানোর উদ্যোগ নিচ্ছেন ওঁরা। এককথায় শুনে মনে হতেই পারে এ আর নতুন কী, ঠিক তাই নতুন নয়। কিন্তু এই পরিষেবা সহজে এবং সস্তায় দেওয়ার মধ্যেই অয়নদের যত কারিকুরি। বলছিলেন, ছাত্রছাত্রীদের ওপর যেন অতিরিক্ত অর্থনৈতিক চাপ না পড়ে, এ ব্যাপারেই লক্ষ্য রাখা হচ্ছে। একমাসের ক্লাসের জন্য থিওরেক্স ফিজ নেবে মাত্র ৫০০ থেকে ৬০০ টাকার মতো। এজাতীয় ক্লাস তিনি নিজেও করেছেন এক সময়। যদিও অয়নের অভিজ্ঞতা খুব ‌একটা সুখের ছিল না। ভিডিও কোয়ালিটি খারাপ হত। টাকাটাও অনেকটাই বেশি লাগত। ৬ মাসের ক্লাস ১৫ দিনে করানো হত। স্বভাবতই, ছাত্রছাত্রীদের খুব একটা লাভ হত না। অয়ন বলছিলেন, আট-দশ হাজার টাকা খরচ করে আমি নিজেও ওই ধরনের ক্লাস করেছি। তেমন কোনও ফল পাইনি। থিওরেক্স ক্লাস করাবে বিগিনার, ইন্টারমিডিয়েট ‌এবং অ্যাডভান্স, এই তিন ধরণের পড়ুয়াদের দরকার মতো তিনটি পর্যায়ে। অয়ন বললেন, থিওরেক্স বলতে আমরা বোঝাতে চাইছি, তত্ত্ব ও অভিজ্ঞতার সংমিশ্রন। নিজের পায়ে দাঁড়াতে গেলে তত্ত্বের যেমন একটা গুরুত্বপূর্ণ ভূমিকা আছে, তেমনই গুরুত্বপূর্ণ হাতেকলমে শিক্ষা। এই বাস্তব উপলব্ধিই থিওরেক্সের দর্শন।